Lisbeth Bech Poulsen (SF), 2012-05-15:
Jeg er ked af, at jeg ikke besvarede fru Merete Riisagers spørgsmål konkret nok.
Der er selvfølgelig en øvre grænse, men jeg prøver bare at sige, at der er mange forskellige faktorer.
For det kan godt være, at vi giver et tilskud for at give virksomhederne et incitament til at tage lærlinge osv., men det er jo, fordi det koster rigtig, rigtig mange penge, at vi ikke får hjulpet de her unge videre.
Vi har også forhøjet arbejdsgivernes elevrefusion, så vi på den måde giver et større incitament til virksomhederne til at tage elever og lærlinge, hvorved de samtidig får mindre ud af det, hvis de ikke løfter deres samfundsansvar.
For virksomhederne har også en interesse i, at der i fremtiden er unge, der er uddannet, og det vigtigste, man kan gøre i en krisetid, er at satse på uddannelse.
Når vi har en periode, hvor vi ved at der vil blive arbejdsløshed, så er det vigtigste, vi kan gøre, at fokusere på uddannelse.
Man selvfølgelig skal man altid se på, hvad tingene koster, og om man kan gøre det bedre og billigere, og der er vi åbne for at se på alt muligt, også på det tilskud, som virksomhederne får for at tage imod en praktikant.
Og der er nogle af dem, de meget små virksomhederfor, som det vil være for stor en økonomisk udfordring for.
Som det er blevet sagt mange gange tidligere i salen i aften, er ungdomsarbejdsløshed jo noget af det allerværste, et samfund kan stå over for, og ikke mindst for de unge, der bliver ramt af det.
Nu står det heldigvis ikke lige så galt til i Danmark, som det gør i f.eks. Spanien og andre sydeuropæiske lande, men det er slemt nok, som det er.
Og det er jo det, vi diskuterer i dag på foranledning af Enhedslistens forespørgselsdebat, og det vil jeg gerne kvittere for.
Det er et rigtig, rigtig vigtigt emne, og det er dejligt at stå her og diskutere det, for jeg er stolt af at have en regering, som gør rigtig, rigtig meget på det her område.
At få bugt med ungdomsarbejdsløsheden er jo en af de vigtigste opgaver, vi har som politikere her i Folketinget, men også som almindelige mennesker.
Så vi skal alle sammen tage en tørn for at få bugt med det her samfundsproblem.
Mange af de hænder, som skal være med til at forme og vedligeholde vores velfærdssamfund, ender i stadig højere grad på offentlig forsørgelse, og det har vi ikke råd til, hverken økonomisk eller menneskeligt.
I regeringen og i SF er vi opmærksomme på den store opgave, som ligger foran os, og hvilke fremtidige konsekvenser det kan have, hvis vi ikke adresserer den meget hurtigt.
Siden 2008 er antallet af unge under 30 år på overførselsindkomst steget med 35.000 mennesker, så antallet nu er oppe på 100.000.
Det er meget vigtigt, at vi får vendt denne tendens.
Først og fremmest er det vigtigt, at flere unge får en uddannelse.
Unge uden uddannelse ender oftest bagest i køen, når ledige job skal besættes.
Derfor er det vigtigt i krisetider, at der er et helt særligt fokus på.
Alle her i Folketinget bakker jo op om målsætningen på 95 pct., altså om, at 95 pct. af alle danske unge skal gennemføre en uddannelse.
Det er en ambition, vi agter at bakke op om og gøre alt for at få til at lykkes.
Så er det blevet diskuteret tidligere af DF's ordfører, hvorvidt det kan lykkes at få næsten alle unge igennem en uddannelse, og det mener jeg at vi kan lykkes med.
Vi er alle sammen enige om, at det skal vi, og det kan vi.
Det handler om, hvordan vi får vores uddannelsessystem skruet sammen, og det var Enhedslistens ordfører også inde på.
For at komme i mål med 95-procents-målsætningen er der specielt ét fokus, der er rigtig, rigtig vigtigt, og det er praktikpladserne – praktikpladser til de 4.790 elever, som hverken har en ordinær praktikaftale eller en skolepraktik.
Og lad mig slå fast endnu en gang, at det at skaffe flere praktikpladser er den største uddannelsespolitiske udfordring, vi overhovedet står over for.
Vi har gjort flere forskellige ting på uddannelsesområdet.
Med finansloven blev der sat penge af til 3.000 ekstra skolepraktikpladser.
Som vi har diskuteret, er det ikke nok, men vi stod med et hul, kan man kalde det, som vi blev nødt til at sætte en prop i, mens vi arbejder på den mere langsigtede løsning.
Forsøg med praktikpladscentre er et andet emne, vi har taget op.
Der er kompetencebevis til produktionsskoleelever – noget, som DF's ordfører satte meget pris på, kan jeg huske – som jo bl.a. skal sikre, at de her unge får et skulderklap og får at vide fra vores side, fra samfundets side, at de har lært noget, og give dem den selvtillid, der gør, at de forhåbentlig også kan komme videre.
Vi har indført et klasseloft på 28 elever i gymnasierne, som bl.a. også skal sikre, at de får mere kvalitet i deres uddannelse, og at der er færre, der falder fra.
Derudover skal vi sikre, at de unge, som kommer igennem uddannelsen, også har mulighed for at komme ud på arbejdsmarkedet.
Det gælder både dem med en erhvervsfaglig uddannelse og dem med en videregående uddannelse.
De første skridt er allerede taget for at nedbringe arbejdsløsheden blandt unge.
Med finansloven for 2012 har vi lavet en såkaldt kickstart og et energiforlig, og de to ting skaber nye job.
I ungepakken indgår der bl.a. forslag om brobygningsforløb for svagere unge, som trænger til hjælp for at gennemføre uddannelsen.
Der fremsættes forslag om at lave en jobrotationsordning, som sikrer, at nyuddannede unge får den nødvendige erhvervserfaring til at etablere sig i fast job.
Der er videnpilotordningen, partnerskabsaftaler osv. Som det tidligere er blevet nævnt, har vi også et stort fokus på at få skruet en fleksuddannelse, en fleksibel ungdomsuddannelse, sammen, som kan løse den udfordring, vi står med.
Det ordinære uddannelsessystem, som vi kender det i dag, kan ikke samle alle op.
Der bliver nødt til at være en mere specifik og ny måde at få de sidste unge med på.
Alt i alt mener vi i SF, at vi har taget nogle vigtige skridt i den rigtige retning, men der er selvfølgelig stadig væk kæmpe et arbejde foran os, og vi er parate til at gøre vores del for at få alle unge i arbejde.
Vi kan selvfølgelig i SF tilslutte os Enhedslistens forslag til vedtagelse.